Title: Jatko-opinnot ja jatkuva oppiminen
Course: EI SAA POISTAA MASTER Opiskelu- ja urasuunnitteluvalmiudet URAPASSI

Jatko-opinnot voivat kiinnostaa sinua perustutkinnon jälkeen. Tutkinnon suorittamisen jälkeen voit hakea jatko-opiskelemaan joko ammattikorkeakouluun tai yliopistoon. Saat yleisen jatko-opintokelpoisuuden, voit hakea opiskelemaan mihin tutkintoon tahansa.

Jatko-opintoihin voi hakea myöhemminkin. Monet tekevät hetken töitä perustutkinnon jälkeen tai suorittavat asepalveluksen.

Lue alla olevat lyhyet kuvaukset ammattikorkeakoulu- ja yliopistokoulutuksista.

Ammattikorkeakoulutuksen osalta käy linkkien kautta tutustumassa oman alasi tutkintoihin. Selvitä mitä oman alasi tutkinnon suorittanut osaa ja millaisiin työtehtäviin voi työllistyä.

Myös ammatillinen lisäkoulutus on mahdollista. Voit halutessasi suorittaa perustutkinnon jälkeen ammattitutkinnon tai erikoisammattitutkinnon. Voit myös suorittaa toisen ammatillisen perustutkinnon, mikäli jokin toinen ala kiinnostaa.

Luettuasi merkitse luku- ja tutustumistehtävä itse tehdyksi.

Tutustu materiaaleihin huolella. Osion osaamistestissä kysytään näitä asioita.

Korkea-asteen koulutus Suomessa

Suomessa korkeakoulutusta tarjoavat sekä ammattikorkeakoulut että yliopistot. Yliopistokoulutus perustuu tieteelliseen tutkimukseen ja sen pohjalta annettavaan opetukseen, joka voi olla alasta riippuen joko teoreettista tai käytännönläheistä. Ammattikorkeakoulujen koulutus on puolestaan työelämälähtöistä ja käytännönläheistä.

Korkeakouluissa on mahdollista suorittaa sekä alempia että ylempiä korkeakoulututkintoja, ja yliopistoissa lisäksi tieteellisiä jatkotutkintoja, kuten lisensiaatin ja tohtorin tutkinnot. Opetusta annetaan suomeksi, ruotsiksi ja englanniksi.

Mitä tarkoittaa ammattikorkeakouluopiskelu?

Ammattikorkeakouluopiskelu tarjoaa käytännönläheisen korkeakouluvaihtoehdon. Ammattikorkeakoulujen koulutusohjelmat suunnitellaan yhteistyössä työelämän kanssa, ja niihin hakevan pohjakoulutukseksi kelpaa joko lukiokoulutus tai ammatillinen tutkinto.

Ammattikorkeakoulututkinnon suorittaminen kokopäiväopintoina kestää 3,5–4,5 vuotta (210–270 opintopistettä), sisältäen työharjoittelua. Esimerkiksi 210 opintopisteen tutkinto koostuu perusopinnoista (60 op), ammattiopinnoista (90 op), vapaasti valittavista opinnoista (15 op), opinnäytetyöstä (15 op) ja harjoittelusta (30 op).

Ammattikorkeakoulututkinnon suorittaneella on mahdollisuus jatkaa opintoja ylemmässä ammattikorkeakoulututkinnossa tai yliopiston maisteriopinnoissa, jotka voivat edellyttää siltaopintoja. Avoimissa ammattikorkeakouluissa voi lisäksi suorittaa yksittäisiä opintojaksoja tai kokonaisuuksia.

Lue linkkien kautta lisää ammattikorkeakouluopiskelusta ja tutkinnoista. Tutustu vähintään oman alasi jatkotutkintoihin. Osioin osaamistestissä kysytään amk-tutkintoihin liittyvää. Linkit aukeavat uuteen välilehteen.

Tutustu ammattikorkeakoulun koulutuksiin
Ammattikorkeakoulututkinnot

Mitä yliopisto-opiskelu tarkoittaa?

Yliopisto-opetus perustuu tieteelliseen ja taiteelliseen tutkimukseen. Yliopistot ovat vuorovaikutuksessa yhteiskunnan kanssa ja pyrkivät edistämään tutkimustulostensa yhteiskunnallista vaikutusta. Eri alojen koulutuksia kannattaa yhdistää ennakkoluulottomasti, sillä epätavalliset sivuaineet voivat avata mielenkiintoisia työmahdollisuuksia. Yliopistoon pääsyn perusedellytyksenä on yleensä lukiokoulutus tai ammatillinen tutkinto.

Yliopistojen tutkintorakenne koostuu kahdesta tasosta. Opiskelijat suorittavat tyypillisesti ensin alemman korkeakoulututkinnon (kandidaatti) ja siirtyvät sitten ylempään korkeakoulututkintoon (maisteri). Alempi tutkinto on vähintään 180 opintopistettä ja sen voi suorittaa kolmessa vuodessa. Useimmissa tapauksissa ylempi tutkinto on 120 opintopistettä ja sen voi suorittaa kahdessa vuodessa. Ylemmän tutkinnon jälkeen opiskelijat voivat jatkaa opintojaan lisensiaatin ja tohtorin tutkinnoissa.

Lukiolaiset hakevat yhteishaussa yleensä tutkintoihin, jotka on merkitty kestoltaan 3v + 2v, eli kandidaattiin ja maisteriin. Valituksi tulleella opiskelijalla on oikeus jatkaa suoraan ylempään tutkintoon. Joissakin tapauksissa tutkinto on kuitenkin vain alempi korkeakoulututkinto, kuten farmaseutin tai varhaiskasvatuksen opettajan tutkinnot.

Kun olet tutustunut tähän tekstiin ja linkkien kautta oman alasi jatkotutkintoihin, merkitse tämä tehtävä itse tehdyksi ja siirry katsomaan video elinikäisestä oppimisesta.

Syvennä osaamistasi (tämä osuus ei ole pakollista Urapassin osalta, mutta voit halutessasi syventää ja laajentaa osaamistasi jatko-opintoihin liittyen)